Fødevareminister Mogens Jensen (S) siger, at regeringen vil se på muligheden for at bevare et antal avlsdyr i Danmark.

Fødevareminister Mogens Jensen er i disse dage sammen med resten af regeringen bøddel, mens alle mink og sågar hele minkbranchen i Danmark aflives. Men nu giver ministeren branchen et halmstrå at klamre sig til. I et interview med TV Midtvest tirsdag aften sagde ministeren, at man vil se på muligheden for at bevare et antal avlsldyr i Danmark, så det er muligt at genstarte branchen på den anden side af corona-pandemien. - Der er jo blevet stillet forskellige spørgsmål om, hvorvidt det vil være muligt at have en lille gruppe avlsdyr, som så kan bruges til videre avl. Og det er vi ved at kigge ind i, fordi regeringen har intet imod minkavl, sagde Mogens Jensen til TV Midvest og tilføjede: - Tværtimod har vi været med til at fremme minkavlen og været ude og promovere den ude omkring i verden. Det er en vigtig økonomi. Det er mange arbejdspladser. Og minkavlen kan ikke gøre for, at coronaen er kommet. Men vi gør, hvad vi kan for at se på, hvorvidt det er muligt at bevare avlsdyr. Rasende minkformand Ministerens udmelding er torsdag omdrejningspunktet i mange medier og både fra politisk side og fra minkbranchen reagerer man nu skarpt mod ministerens udtalelser som blandt andet kaldes 'utilstedige' og betegnes som et forsøg på at redde sit politiske liv. Tage Pedersen, der er formand for Danmarks cirka 1100 minkavlere, siger ifølge TV 2: - Jeg er chokeret. Jeg er fortvivlet. Jeg er rasende. Tage Pedersen siger til TV 2, at der i dag er tre millioner avlsdyr i Danmark, og at Danmark har været verdensførende inden for minkavl. - Hvis man kun har cirka 50.000 avlsdyr, vil det tage mindst 20 år at komme tilbage igen. Så det er kun at lave spot med avlerne. Han gør det kun af to årsager. Måske for at bevare sit eget liv som minister, eller også er det for at give minkavlerne en dårligere erstatning, når regningen skal gøres op, siger Tage Pedersen.